b'\n_START_ARTICLE_\nMetka Ravnjak Jauk\n_START_SECTION_\n\xc5\xbdivljenje\n_START_PARAGRAPH_\nMetka Ravnjak Jauk se je rodila 22. oktobra 1950 v Mariboru. Otro\xc5\xa1tvo je pre\xc5\xbeivljala na Kobanskem ob reki Pesnici. \xc5\xbde v otro\xc5\xa1tvu je z o\xc4\x8detom Ervinom, ki je igral harmoniko, obenem pa je bil tudi organist in vodja zborov ter malih vokalnih skupin, veliko prepevala. Sama se je u\xc4\x8dila igranja na kitaro. Mama Ljudmila ju je velikokrat poslu\xc5\xa1ala med prepevanjem. Tako je rasla z glasbo._NEWLINE_Osnovno \xc5\xa1olo je 4 leta obiskovala v Zgornji Kungoti, naslednja 4 pa na Osnovni \xc5\xa1oli Bratov Polan\xc4\x8di\xc4\x8dev v Mariboru. Po kon\xc4\x8dani III. gimnaziji v Mariboru se je vpisala na Pedago\xc5\xa1ko akademijo, kjer je diplomirala iz sloven\xc5\xa1\xc4\x8dine in angle\xc5\xa1\xc4\x8dine. Zaposlila se je kot u\xc4\x8diteljica angle\xc5\xa1kega jezika na O\xc5\xa0 Slave Klavore v Mariboru. V tem obdobju je za\xc4\x8dela pisati besedila. Najprej je pisala otro\xc5\xa1ke popevke za vokalno skupino Stra\xc5\xbeun, ki je delovala na \xc5\xa1oli. Napisala je tudi besedilo za himno \xc5\xa1ole._NEWLINE_Poro\xc4\x8dena je z novinarjem Fran\xc4\x8dkom Jaukom, ki je novinar in prav tako avtor besedil. Metka ima dva sinova Valentina in Petra ter vnukinjo Katarino._NEWLINE_V\xc4\x8dlanjena je v Dru\xc5\xa1tvo pesnikov slovenske glasbe.'